El president Ximo Puig i la consellera Mireia Mollà participen a Llíria en el primer tall de la taronja valenciana
20 de octubre de 2020

El president de la Generalitat, Ximo Puig, ha destacat les bones perspectives de la campanya citrícola, amb unes previsions d'increment de la producció del 13,5% i de manteniment dels preus, una situació que ha considerat positiva per a consolidar la fortalesa que ha mantingut el sector hortofructícola durant la pandèmia.

Puig, que ha ressaltat que el sector citrícola "és fonamental en la nostra economia i representa al voltant del 70% de les nostres exportacions de fruites i verdures", ha assistit en una finca agrícola de Llíria al primer tall de la taronja valenciana, acte en el qual ha estat acompanyat de la consellera d'Agricultura, Desenvolupament Rural, Emergència Climàtica i Transició Ecològica, Mireia Mollà, i la regidora d'Agricultura del municipi, Consuelo Morató.

El cap del Consell ha assenyalat que el sector agroalimentari "és fonamental per a l'economia valenciana en tot el que significa el ventall d'exportacions" i, en este sentit, -ha continuat el president-, "les exportacions només de mandarines sumen més de 1.000 milions a l'any". L'exportació de cítrics valencians suposa en termes econòmics un total de 2.154 milions.

Ximo Puig  ha lloat la fortalesa d'este sector durant la pandèmia i ha explicat que ara "cal consolidar que tinguem una campanya que faça reviure al sector i els agricultors, que han passat temps molt complicats i campanyes molt difícils".

Excel·lència dels cítrics

Per part seua, la consellera Mireia Mollà, ha reivindicat l'excel·lència dels cítrics de la Comunitat Valenciana i ha destacat la iniciativa de celebrar el primer tall de la taronja per a donar visibilitat a este producte de referència.

Mollà ha fet referència a les anàlisis difoses este dilluns per la Conselleria sobre plaguicides detectats en taronges, mandarines i llimes importades de tercers països i ha reclamat a les autoritats europees "reciprocitat comercial per a acabar amb la competència deslleial que imposa diferents exigències en funció del país d'origen de la producció agrària".

D'esta manera, tots els presents en l'acte han volgut fer una crida a consumir productes de proximitat, que es tradueix en un benefici en termes econòmics, mediambientals i de sostenibilitat, a més de ser garantia de la màxima qualitat.